Taalbeleide op tersiêre vlak: Quo Vadis?Foto: Stellenbosch Lente/Facebook. Deur Karien Brits Taal is nie net ’n kommunikasiemiddel nie – dit is deel van wie ons is. As jy aan iemand se taal raak, raak jy ook aan daardie mens. Taalbeleide is dus ook ’n saak waar daar sterk emosies by betrokke is, want taal raak mense. Dit voel asof daar ’n aanslag op Afrikaans en Afrikaanssprekendes op tersiêre vlak is wat die taalbeleide betref. Die tradisioneel Afrikaanse universiteite is besig om die een ná die ander te verengels. Is alles nou vir Afrikaans op tersiêre vlak verlore? Nee, daar is tog ’n sprankie hoop: die konseptaalbeleid vir hoër onderwys (2017). Dit is dié nasionale taalbeleid wat eintlik die goue rigsnoer vir die universiteite en ander hoëronderwysinstellings se taalbeleide moet wees. Dit is ’n sinvolle taalbeleid waarop die ATKV verlede jaar soos volg kommentaar gelewer het: Die hoop is dat hierdie taalbeleid vir hoër onderwys geïmplementeer en afgedwing word. Dit sal dan baie instellings se taalbeleide positief raak – nie net die tradisioneel Afrikaanse universiteite wat verengels het nie. Hoop is die moeder van dwaasheid, lui die Poolse spreekwoord. Dit grens seker aan dwaasheid om in hierdie tydsgewrig te hoop dat die nasionale taalbeleid afgedwing sal word of dat al die universiteite in meertalige (in die ware sin van die woord) beleide sal inkoop. Dit is wel dalk wys om ons hoop nie nét op taalbeleide te plaas nie. Waar laat dit ons as vuisvose Afrikaanssprekendes en Afrikaanssprekende akademici? Moet ons boedel oorgee en alles maar in Engels doen? (Verstaan my reg: ek is nie anti-Engels nie, ek is pro-Afrikaans.) Daar is dalk meer as een manier om Afrikaans in die akademie te behou. Ek het ’n paar beskeie voorstelle: Afrikaanssprekende studente en dosente moet hul taalregte ken en daarop aanspraak maak. Die taalbeleide maak oor die algemeen daarvoor voorsiening. (Dit word net nie altyd deur die universiteitsowerhede afgedwing nie.) Ons kan nie net ophou nie. Ons is dit teenoor ons voorgangers verskuldig om ’n plek vir Afrikaans in die akademiese wêreld te behou.